text: Sklerose-patienter kan slippe for kanyler
  21 januar 2011 kl. 17.19
  Op mod 5000 sklerosepatienter fik en god nyhed i dag: En sklerose-pille er blevet godkendt og kan erstatte kanyler.
  - Vi har vidst, at pillerne var på vej - og mange patienter, som er trætte af at stikke sig, har spurgt efter dem, siger overlæge Egon Stenager, som er ekspert i sklerose. Han er tilknyttet Vejle og Sønderborg sygehuse og Sydvestjysk Sygehus.
  
  Godkendt i dag
  Det europæiske lægemiddelagentur godkendte fredag sclerosetabletten Fingolimod. Lægemidlet er et såkaldt immundæmpende præparat, der reducerer antallet af hvide blodlegemer hos sclerosepatienter.
  Markedsføringen af præparatet skal nu godkendes endeligt af EU-Kommissionen og Sundhedsstyrelsen.
  Et andet pillepræparat fik i samme ombæring afslag på at blive indført i Europa. Agenturet begrundede det med, at lægemidlets fordele ikke kan måle sig med bivirkningerne.
  
  Kender ikke pris
  - Vi ved ikke, hvad den nye medicin kommer til at koste, så det er usikkert, hvor mange patienter der vil foretrække pillerne, siger Egon Stenager til TV SYD. 
  Det skønnes, at 10-20 pct. af sklerose-patienterne vil overveje at slippe for at stikke sig.
  - Mange har stukket i årevis, siger overlægen.
  